b'\n_START_ARTICLE_\nFabrica de bere Timi\xc8\x99oreana\n_START_PARAGRAPH_\nFabrica de bere Timi\xc8\x99oreana este a doua fabric\xc4\x83 de bere \xc3\xaenfiin\xc8\x9bat\xc4\x83 pe teritoriul actual al Rom\xc3\xa2niei, \xc3\xaen cartierul Fabric din Timi\xc8\x99oara, \xc3\xaen 1718.Prima fabrica de bere a fost la Sibiu in ianuarie 1717.\n_START_SECTION_\nIstoric\n_START_PARAGRAPH_\n\xc3\x8en 1718, dup\xc4\x83 eliberarea Timi\xc8\x99oarei de sub st\xc4\x83p\xc3\xa2nirea otomana de c\xc4\x83tre Eugeniu de Savoia, acesta decide s\xc4\x83 \xc3\xaenfiin\xc8\x9beze aici o fabric\xc4\x83 de bere. Berea produs\xc4\x83 aici era destinat\xc4\x83 aprovizion\xc4\x83rii armatei austriece \xc8\x99i suplinirii caren\xc8\x9bei de ap\xc4\x83 potabil\xc4\x83._NEWLINE_\xc3\x8en 1872 crahul bursei de la Viena produce o recesiune economic\xc4\x83 \xc3\xaen \xc3\xaentreg Imperiul Austriac, efectele fiind sim\xc8\x9bite \xc8\x99i la Timi\xc8\x99oara. Fabrica de bere de aici este scoas\xc4\x83 la licita\xc8\x9bie \xc8\x99i achizi\xc8\x9bionat\xc4\x83 de timi\xc8\x99oreni \xc3\xaen \xc3\xaencercarea de a o salva de la faliment, dovad\xc4\x83 c\xc4\x83 fabrica c\xc4\x83p\xc4\x83tase un rol important \xc3\xaen ora\xc8\x99. _NEWLINE_La \xc3\xaenceputul anului 1890 cl\xc4\x83dirile principale \xc8\x99i instala\xc8\x9biile fabricii au fost distruse aproape \xc3\xaen \xc3\xaentregime de un incendiu. Distrugerea a determinat \xc3\xaens\xc4\x83 o retehnologizare, la cele mai \xc3\xaenalte standarde ale vremii._NEWLINE_\xc3\x8entre anii 1900-1920 fabrica a devenit una dintre cele mai moderne fabrici din Europa, multe dintre tehnologii put\xc3\xa2nd fi utilizate \xc8\x99i ast\xc4\x83zi. Calitatea deosebit\xc4\x83 a berii Timi\xc8\x99oreana a determinat alegerea acesteia drept berea oficial\xc4\x83 a Casei Regale a Rom\xc3\xa2niei. \xc3\x8en perioada interbelic\xc4\x83 Timi\xc8\x99oreana a fost lider al pie\xc8\x9bei berii din Rom\xc3\xa2nia, cu patru sortimente diferite de bere. Perioada comunist\xc4\x83 a \xc3\xaensemnat na\xc8\x9bionalizarea fabricii, \xc3\xaens\xc4\x83 produc\xc8\x9bia de bere a continuat, devenind a doua fabric\xc4\x83 din lume complet automatizat\xc4\x83._NEWLINE_Din 2007 Timi\xc8\x99oreana este lider de pia\xc8\x9b\xc4\x83 \xc3\xaen Rom\xc3\xa2nia.'